ชื่นชมแนวคิดช่วยเหลือ SME มอบพื้นที่โฆษณาให้กับผู้ประกอบการรายย่อย ช่วงแข่งขันฟุตบอลยูโร
นายอนุชา นาคาศัย รัฐมนตรีประจำสำนักนายกรัฐมนตรี กล่าวขอบคุณนายโกมล จึงรุ่งเรืองกิจ ประธานกรรมการ บริษัท ซัมมิทฟุตแวร์ จำกัด ผู้ผลิตรองเท้า แอโร่ซอฟ เจ้าของลิขสิทธิ์ถ่ายทอดสดฟุตบอลยูโร 2020 ที่ส่งเสริมสนับสนุนช่วยเหลือพื้นที่ประชาสัมพันธ์ให้กับผู้ประกอบการกิจการรายย่อย SMEs, ร้านค้าขายขนาดเล็ก สถานสงเคราะห์ หรือมูลนิธิต่างๆ โดยเปิดโอกาสให้ส่งคลิปโฆษณากิจการของตนเอง ความยาวไม่เกิน 15 วินาที ซึ่งจะต้องเป็นกิจการที่ไม่ผิดกฎหมาย หรือผิดศีลธรรม เพื่อทำการคัดเลือกนำมาออกอากาศฟรีโดยไม่คิดค่าใช้จ่าย ในช่วงที่มีถ่ายทอดฟุตบอลยูโร 2020 ทางสถานีโทรทัศน์ ช่อง NBT2HD กรมประชาสัมพันธ์ สำหรับผู้ประกอบการรายย่อยที่สนใจ สามารถส่งคลิปมาได้ที่ เพจเฟซบุ๊ก สมาพันธ์เอสเอ็มอีไทย หรือโทรสอบถามได้ที่ โทร. 061-028-4009รัฐมนตรีประจำสำนักนายกรัฐมนตรี กล่าวแสดงความชื่นชมว่านอกจากจะทำให้คนไทยมีความสุขที่ได้ชมการแข่งขันฟุตบอลแล้ว ยังเป็นการช่วยเหลือผู้ประกอบการกิจการรายย่อย ทำให้กิจการที่ได้คัดเลือกออกอากาศเป็นที่รู้จักมากขึ้น ส่งผลให้มียอดขายเพิ่มมากขึ้นด้วย ถือเป็นแนวคิดและเป็นตัวอย่างที่ดีในการช่วยเหลือคนไทยด้วยกัน ในช่วงที่ประสบปัญหาจากการแพร่ระบาดของไวรัสโควิด-19 แสดงให้เห็นถึงความมีน้ำใจว่าคนไทยจะไม่ทิ้งกัน สอดคล้องกับนโยบายของรัฐบาลที่ต้องการให้คนไทยมีความสุข เดินหน้าไปด้วยกัน ไม่ทิ้งใครไว้ข้างหลัง